Document ID: 32015D0164

KOMMISSIONENS GENNEMFØRELSESAFGØRELSE (EU) 2015/164
af 2. februar 2015
om en undtagelse fra oprindelsesreglerne i Rådets afgørelse 2013/755/EU for rå rørsukker fra Curaçao
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets afgørelse 2013/755/EU af 25. november 2013 om de oversøiske landes og territoriers associering med Den Europæiske Union (»associeringsafgørelse«) (1), særlig artikel 16, stk. 1, litra c), i bilag VI hertil, og
ud fra følgende betragtninger:
(1)
I overensstemmelse med artikel 5, stk. 1, litra g), j) og k), i bilag VI til afgørelse 2013/755/EU anses hel eller delvis formaling af sukker, sigtning og anbringelse i sække for at være bearbejdninger eller forarbejdninger, som er utilstrækkelige til at give produkterne oprindelsesstatus.
(2)
I 2002 anmodede Nederlandene om en undtagelse fra oprindelsesreglen for årligt 3 000 ton sukkerprodukter henhørende under KN-kode 1701 11 90, 1701 99 10 og 1701 91 00 og forarbejdet i De Nederlandske Antiller. Anmodningen blev imødekommet, men undtagelsen udløb den 31. december 2007.
(3)
I 2009 anmodede Nederlandene om en forlængelse af den undtagelse, der blev indrømmet i 2002, samt om en ny undtagelse. Anmodningen om forlængelse blev afvist ved Kommissionens beslutning 2009/699/EF (2), mens anmodningen om en ny undtagelse blev indrømmet inden for rammerne af de mængder, for hvilke der var tildelt importlicens for sukker til De Nederlandske Antiller for 2009 og 2010.
(4)
I 2010 anmodede Nederlandene om en ny undtagelse for sukkerprodukter forarbejdet i De Nederlandske Antiller for perioden 2011-2013. Ved Kommissionens afgørelse 2011/47/EU (3) blev undtagelsen imødekommet i overensstemmelse med artikel 37, stk. 1, 3 og 7, i bilag III til Rådets afgørelse 2001/822/EF (4), dog på visse betingelser, som tog sigte på at sikre balance mellem de oversøiske landes og territoriers (OLT) virksomheders legitime interesser og målsætningerne for EU's fælles markedsordning for sukker.
(5)
Den 11. februar 2013 anmodede Nederlandene på vegne af regeringen i Curaçao om en ny undtagelse fra oprindelsesreglerne i bilag III til afgørelse 2001/822/EFfor perioden fra den 1. januar til den 31. december 2013, som er den dato, hvor afgørelse 2001/822/EF udløber. Anmodningen dækkede en samlet årlig mængde på 5 500 ton sukkerprodukter henhørende under KN-kode 1701 14 90, betegnet som »økosukker«, med oprindelse i tredjelande og forarbejdet i Curaçao med henblik på eksport til Unionen. Nederlandene trak officielt anmodningen tilbage den 17. april 2013, eftersom de aktiviteter, der var beskrevet i anmodningen, ikke længere blev udført i De Nederlandske Antiller. Den 17. april 2013 indgav Nederlandene en ny anmodning om undtagelse for 5 000 ton sukkerprodukter, der blev betegnet som økologisk rå rørsukker henhørende under KN-kode 1701 14 90, for perioden fra den 1. januar til den 31. december 2013. Denne anmodning blev afvist ved Kommissionens gennemførelsesafgørelse 2013/460/EU (5).
(6)
Den 23. juni 2014 indgav regeringen i Curaçao en anmodning om en undtagelse for årligt 7 000 ton sukkerprodukter, der blev betegnet som økologisk rå rørsukker, konventionel rå rørsukker henhørende under KN-kode 1701 13 og sukkerblandinger henhørende under KN-kode 1701 99, 1806 10 og 2106 90 for perioden fra den 1. januar 2014 til den 1. januar 2018. Den 1. september 2014 indgav regeringen i Curaçao yderligere oplysninger til støtte for sin anmodning og anførte bl.a., at anmodningen om undtagelse angik perioden fra den 1. oktober 2014 til den 1. januar 2020.
(7)
Curaçao har forklaret, at sukkerproducenterne pr. 1. januar 2014 har indstillet deres sukkerproduktion, da afgørelse 2013/755/EU ikke giver mulighed for at eksportere toldfrit til EU, idet sukkerproducenternes forarbejdning anses for at være utilstrækkelig til at give produkterne oprindelsesstatus. Sukkerproducenterne er imidlertid parat til at investere i forarbejdning, emballering og engrossalg af tørre økologiske produkter til eksport i regionen, når den har genereret de overskud, der er nødvendige for at finansiere disse investeringer. Målet er at indlede disse nye aktiviteter i anden halvdel af 2015. Som følge af de nye aktiviteter forventer sukkerproducenterne at øge antallet af ansatte.
(8)
Ifølge de oplysninger, der er modtaget fra Curaçao, kan der, opgjort i løbende priser, opnås en nettofortjeneste efter skat på 25,42 EUR pr. ton på eksport til EU af 2 000 ton økologisk sukker fra tredjelande, der er formalet i Curaçao, forudsat at sukkeret kan importeres med præferencebehandling som sukker med oprindelse i Curaçao.
(9)
Produktionsomkostningerne for rørsukker i Brasilien, inklusive administrative omkostninger, udgør 294 EUR pr. ton rå rørsukker. Det forekommer usandsynligt, at omkostningerne ved rensning, formaling og pakning af økologisk rørsukker i Curaçao, som Kommissionen er blevet oplyst, vil være højere end 294 EUR pr. ton, selv efter tillæg af transportomkostningerne til EU. Disse omkostninger skal snarere anses for at omfatte andre indirekte omkostninger og gevinster. For at sikre en bæredygtig økonomisk aktivitet bør produktionsomkostningerne i Curaçao, hvor der kun foretages enkel forarbejdning, herunder transportomkostninger til Unionen, være lavere eller lig med omkostningerne til dyrkning og forarbejdning af rørsukker i Brasilien. Hvis 294 EUR pr. ton betragtes som realistiske omkostninger ved rensning, formaling og pakning af økologisk rå rørsukker i Curaçao og transport til EU, kan der derfor opnås et overskud efter skat på 192 EUR pr. ton. Det anses for uforholdsmæssigt at generere en fortjeneste på blot 25,42 EUR pr. ton for rørsukker fremstillet efter formaling af sukker fra tredjelande i Curaçao, samtidig med at der indrømmes toldfri adgang til Unionen og fritagelse for importafgifter på 419 EUR pr. ton sukker fra tredjelande.
(10)
Der anmodes om en undtagelse for 7 000 ton sukkerprodukter, betegnet som økologisk rørsukker, konventionel rørsukker og sukkerblandinger. I anmodningen nævnes imidlertid ikke prisen på pektin, kaseinat, mælkepulver og kakaopulver, der anvendes i produktionen af disse sukkerblandinger, og som er en forudsætning for at beregne den fortjeneste, der kan opnås. Undtagelsen bør derfor kun indrømmes for rå organisk rørsukker og konventionelt rørsukker.
(11)
Curaçao har anført, at en undtagelse ville give sukkerproducenterne mulighed for at genoptage deres aktiviteter og genetablere de jobs, der bidrager til eksportaktiviteterne, samtidig med at der genereres udenlandsk valuta. Sukkerproducenterne bidrager også til statens indtægter ved at opfylde deres skattemæssige forpligtelser.
(12)
I perioden 2009-2013 var Curaçao omfattet af undtagelser i medfør af afgørelse 2001/822/EF, som bidrog til at generere den nødvendige omsætning til at investere i diversificering til produkter, der ikke kræver en undtagelse fra oprindelsesreglerne. Ifølge de indgivne oplysninger var investeringerne meget små i 2009, og der blev slet ikke foretaget investeringer mellem 2010 og 2012. Undtagelserne har derfor kun bidraget til at opretholde de nuværende formalings- og pakningsaktiviteter uden at bidrage holdbart til udvikling af en eksisterende industri eller skabelse af en ny. Ved udløbet af undtagelsens gyldighed bør det derfor kontrolleres, om den fortjeneste, der opnås ved undtagelsen, i realiteten er blevet investeret i nye maskiner til produktion af tørrede økologiske produkter, og i hvilket omfang den har bidraget til skabelse af nye arbejdspladser. Derfor bør regeringen i Curaçao med henblik på kontrol fremsende bekræftet dokumentation til Unionen for de foretagne investeringer og beskæftigelsestal.
(13)
Kommissionen finder, at et nettooverskud efter skat på 192 EUR pr. ton er en realistisk fortjeneste ved rensning, formaling og pakning af økologisk rå rørsukker i Curaçao. Det bør derfor være muligt at finansiere de påtænkte investeringer på 300 000 EUR, som regeringen i Curaçao har oplyst om, ved produktion af 1 560 ton rå rørsukker. Undtagelsen bør således indrømmes for en mængde på 780 ton i perioden 1. april 2015 til 31. marts 2016 og på 780 ton i perioden fra 1. april 2016 til 31. marts 2017.
(14)
Ved brev af 21. november 2014 anmodede Kommissionen Curaçao om at notere sig Kommissionens vurdering af anmodningen og fremlægge sine synspunkter. Svarfristen blev sat til 3. december 2014. Der blev modtaget et svar fra Curaçao den 3. december 2014.
(15)
På de nævnte betingelser er undtagelsen ikke af en sådan karakter, at den forårsager alvorlig skade på en økonomisk sektor eller en etableret industri i Unionen.
(16)
I Kommissionens forordning (EØF) nr. 2454/93 (6) er der fastsat bestemmelser om forvaltning af toldkontingenter. Disse regler bør anvendes på forvaltningen af den mængde, som den pågældende undtagelse gælder for.
(17)
Toldkodeksudvalget har ikke afgivet udtalelse inden for den frist, der er sat af udvalgets formand -
VEDTAGET DENNE AFGØRELSE:
Artikel 1
Som en undtagelse fra bilag VI til afgørelse 2013/755/EU anses rå rørsukker henhørende under KN-kode ex 1701 13, som stammer fra formaling af rå rørsukker uden oprindelsesstatus i Curaçao, for at have oprindelse i Curaçao i overensstemmelse med de betingelser, der er fastsat i artikel 2-5 i denne afgørelse.
Artikel 2
Den i artikel 1 omhandlede undtagelse omfatter de mængder, der er angivet i bilaget, og som indføres i Unionen fra Curaçao mellem den 1. april 2015 og den 31. marts 2017.
Artikel 3
Artikel 308a, 308b og 308c i forordning (EØF) nr. 2454/93 om forvaltningen af toldkontingenter finder anvendelse på forvaltningen af den i bilaget til forordningen nævnte mængde.
Artikel 4
1. Toldmyndighederne i Curaçao træffer de nødvendige foranstaltninger til at føre mængdekontrol med eksporten af de produkter, der er nævnt i artikel 1.
2. De kompetente myndigheder i Curaçao sender inden udgangen af den måned, der følger efter hvert kvartal, Kommissionen en kvartalsopgørelse over de mængder, for hvilke der i medfør af denne afgørelse er udstedt EUR.1-varecertifikater med angivelse af certifikaternes løbenumre.
3. EUR.1-varecertifikater, der udstedes i medfør af denne afgørelse, skal indeholde en af følgende angivelser:
-
»Derogation - [Commission Implementing Decision (EU) 2015/164]«
-
»Dérogation - [Décision d'exécution (UE) 2015/164 de la Commission]«.
Artikel 5
Inden den 1. oktober 2016 sender regeringen i Curaçao Kommissionen dokumentation for, at den fortjeneste, som genereres af sukkerproducenterne i kraft af undtagelsen, reelt anvendes til investeringer i nye maskiner til produktion af tørrede økologiske produkter og bidrager effektivt til skabelse af nye arbejdspladser.
Artikel 6
Denne afgørelse træder i kraft på tredjedagen efter offentliggørelsen i Den Europæiske Unions Tidende.
Udfærdiget i Bruxelles, den 2. februar 2015.

Labels: 17
5
3
18
15